Kolbrún Bergþórsdóttir skrifar 25. nóvember 2019 10:00 „ Við erum báðar nýorðnar mæður og sú reynsla fléttast inn í ljóðin . “ Fréttablaðið / Anton Brink Melkorka Ólafsdóttir og Ragnheiður Harpa Leifsdóttir eru meðlimir í ljóðakollektívinu Svikaskáld og báðar senda frá sér ljóðabók fyrir þessi jól . Þetta eru fyrstu ljóðabækur þeirra í fullri lengd en Melkorka hefur áður gefið út lítil ljóðahefti og báðar hafa átt efni í bókum sem Svikaskáld hafa gefið út . Melkorka er flautuleikari og hefur starfað með Sinfóníuhljómsveit Íslands og Björk . Ragnheiður Harpa er sviðslistakona og hefur fengist við leikhús , gjörninga og myndlist ásamt skrifum . Bók Melkorku nefnist Hérna eru fjöllin blá . „ Þetta er nokkurs konar þroskasaga sem fjallar um sammannlegar og kvenlegar sorgir ; ástarsorg , nýja ást , draum um barn , missi og uppfyllingu draumsins . Eins og titill bókarinnar ber með sér gefur fjarlægðin og tíminn nýja sýn á upplifanir ljóðmælanda . Þetta er mjög persónuleg bók , skrifuð á nokkrum árum , “ segir hún . Sítrónur og náttmyrkur er titillinn á bók Ragnheiðar Hörpu . „ Þetta er líka ákveðinn leiðangur í gegnum myrkur samskipta og tilfinninga en þar eru sítrónur vegvísir á leiftrin og fegurðina í kringum okkur . Leiftrin sem gera okkur kleift að átta okkur á heiminum á nýjan hátt , “ segir hún . „ Við erum báðar nýorðnar mæður og sú reynsla fléttast inn í ljóðin , en mér finnst raddir okkar vera ólíkar , “ segir Melkorka . „ Ljóð Ragnheiðar eru draumkennd og það er leikur , litróf og skuggaspil í verkum hennar . Ég kem úr tónlistinni og það endurspeglast kannski svolítið í ljóðunum mínum og þar eru líka mikil náttúruminni . “ Þær segja að það sé ákaflega gefandi reynsla að vera hluti af Svikaskáldum , en skáldin í hópnum eru sex . „ Þar er alltaf hægt er að sækja í yfirlestur og fá spurningar , gagnrýni og hvatningu . Svo fengum við Melkorka báðar ritstjóra og yfirlesara annars staðar frá , “ segir Ragnheiður Harpa og bætir við : „ Það er afskaplega gefandi að fagna sigrum hverrar annarrar og sækja innblástur í það sem hinar eru að gera , lesa og hugsa . Við fáum mikla hvatningu og stuðning innan hópsins . “ Þær eru spurðar hvort þær ætli að halda sig við ljóðin í framtíðinni . „ Ég hef lítið skrifað annað en ljóð . Mér finnst mjög gaman að þýða og væri til í að gera meira af því og skrifa jafnvel stuttar sögur , “ segir Melkorka . „ Ég hef skrifað fyrir leikhús og gert smásögur en hið stutta og kjarnyrta ljóðaform heillar mig . Þegar ég var nýbúin að fæða son minn gat ég ekkert lesið annað en ljóð því ég hélt ekki athyglinni lengur en mínútu . Það að geta fangað stóran heim í fáum orðum er það sem dregur mig að ljóðinu , “ segir Ragnheiður Harpa .